title: Regolament ta' Implimentazzjoni tal-Kummissjoni (UE) 2019/398 tat-8 ta' Marzu 2019 li jemenda r-Regolament (KE) Nru 616/2007 fir-rigward ta' ċerti kwoti tariffarji addizzjonali fis-settur tal-laħam tat-tjur u li jidderoga minn dak ir-Regolament għas-sena tal-kwota 2018/2019

text:
                  13.3.2019

                  MT

                  Il-Ġurnal Uffiċjali tal-Unjoni Ewropea

                  L 71/18

         REGOLAMENT TA' IMPLIMENTAZZJONI TAL-KUMMISSJONI (UE) 2019/398
         tat-8 ta' Marzu 2019
         li jemenda r-Regolament (KE) Nru 616/2007 fir-rigward ta' ċerti kwoti tariffarji addizzjonali fis-settur tal-laħam tat-tjur u li jidderoga minn dak ir-Regolament għas-sena tal-kwota 2018/2019
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punti (a) u (b) tal-Artikolu 187 tiegħu,
         Billi:

                     (1)

                     Fit-18 ta' Settembru 2018, l-Unjoni Ewropea u r-Repubblika tal-Poplu taċ-Ċina (“iċ-Ċina”) iffirmaw Ftehim fil-forma ta' Skambju ta' Ittri (“il-Ftehim”) b'rabta mal-kwistjoni DS492: L-Unjoni Ewropea – Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam. L-iffirmar tal-Ftehim f'isem l-Unjoni Ewropea awtorizzatu d-Deċiżjoni tal-Kunsill (UE) 2018/1252 (2) u l-konklużjoni tiegħu awtorizzatu d-Deċiżjoni tal-Kunsill (UE) 2019/143 (3).

                     (2)

                     B'konformità mal-Ftehim, l-Unjoni Ewropea qiegħda tiftaħ diversi kwoti tariffarji għal ċerti prodotti tal-laħam tat-tjur.

                     (3)

                     Ir-Regolament tal-Kummissjoni (KE) Nru 616/2007 (4) jipprevedi l-ftuħ u l-mod ta' ġestjoni ta' ċerti kwoti tariffarji tal-importazzjoni tal-Unjoni fis-settur tal-laħam tat-tjur li joriġina mill-Brażil, mit-Tajlandja u minn pajjiżi terzi oħra.

                     (4)

                     Għalhekk huwa xieraq li r-Regolament (KE) Nru 616/2007 jiġi emendat biex iqis il-kwoti tariffarji li għandhom jinfetħu skont il-Ftehim.

                     (5)

                     Il-Ftehim jipprevedi d-dħul fis-seħħ fl-1 ta' April 2019. Għalhekk, għas-sena tal-kwota 2018/2019, il-kwantitajiet ta' prodotti tal-laħam tat-tjur għall-kwoti tariffarji li għandhom isiru disponibbli skont il-Ftehim jenħtieġ li jiġu kkalkulati fuq bażi pro rata, filwaqt li titqies id-data tad-dħul fis-seħħ tal-Ftehim. Sa mill-perjodu tal-kwota li jibda mill-1 ta' Lulju 2019, jenħtieġ li jkunu disponibbli l-kwantitajiet annwali sħaħ tal-prodotti tal-laħam tat-tjur skont il-Ftehim.

                     (6)

                     Minħabba li ċerti kwoti għall-prodotti tal-laħam tat-tjur allokati liċ-Ċina għandhom jiġu amministrati fuq bażi ta' kull tliet xhur u minħabba li l-perjodu ta' applikazzjoni għall-perjodu ta' tliet xhur li jibda fl-1 ta' April 2019 se jkun skada fil-mument tad-dħul fis-seħħ tal-Ftehim, jenħtieġ li l-kwantitajiet skont il-Ftehim għall-perjodu li jkopri l-1 ta' April sat-30 ta' Ġunju 2019 ikunu disponibbli mid-data tal-applikazzjoni ta' dan ir-Regolament, li jenħtieġ li tkun dik tad-dħul fis-seħħ tal-Ftehim.

                     (7)

                     Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            Emendi għar-Regolament (KE) Nru 616/2007
            Ir-Regolament (KE) Nru 616/2007 huwa emendat kif ġej:

                        (1)

                        fl-Artikolu 1, il-paragrafu 1 huwa sostitwit b'dan li ġej:

                           “1.   Il-kwoti tariffarji li jidhru fl-Anness I ta' dan ir-Regolament b'dan huma miftuħa għall-importazzjoni tal-prodotti msemmija fil-ftehimiet bejn l-Unjoni u l-Brażil, bejn l-Unjoni u t-Tajlandja, u bejn l-Unjoni u ċ-Ċina, approvati bid-Deċiżjonijiet tal-Kunsill 2007/360/KE, 2012/792/UE (*1) u (UE) 2019/143 (*2).
                           Il-kwoti tariffarji jinfetħu fuq bażi annwali għall-perjodu mill-1 ta' Lulju sat-30 ta' Ġunju.

                           (*1)  Id-Deċiżjoni tal-Kunsill 2012/792/UE tas-6 ta' Diċembru 2012 dwar il-konklużjoni tal-Ftehim fil-forma ta' Skambju ta' Ittri bejn l-Unjoni Ewropea u l-Brażil taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994, u tal-Ftehim fil-forma ta' Skambju ta' Ittri bejn l-Unjoni Ewropea u t-Tajlandja taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994 (ĠU L 351, 20.12.2012, p. 47)."

                           (*2)  Id-Deċiżjoni tal-Kunsill (UE) 2019/143 tat-28 ta' Jannar 2019 dwar il-konklużjoni, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea - Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam (ĠU L 27, 31.1.2019, p. 2).”;"

                        (2)

                        l-Artikolu 3 huwa sostitwit b'dan li ġej:

                           “Artikolu 3

                              1.   Bl-eċċezzjoni tal-kwoti fil-Gruppi Nri 3, 4B, 5B, 6B, 6C u 10, il-kwantità stabbilita għall-perjodu annwali tal-kwota għandha tinqasam fuq erba' subperjodi, kif ġej:

                                          (a)

                                          30 % mill-1 ta' Lulju sat-30 ta' Settembru;

                                          (b)

                                          30 % mill-1 ta' Ottubru sal-31 ta' Diċembru;

                                          (c)

                                          20 % mill-1 ta' Jannar sal-31 ta' Marzu;

                                          (d)

                                          20 % mill-1 ta' April sat-30 ta' Ġunju.

                              2.   Il-kwantità annwali stabbilita għall-kwoti fil-Gruppi Nri 3, 4B, 5B, 6B, 6C u 10 ma għandhiex tinqasam f'subperjodi.

                              3.   Il-kwantitajiet annwali stabbiliti għall-kwoti fil-Gruppi Nri 5 A u 5B għandhom ikunu ġestiti billi l-ewwel jiġu attribwiti d-drittijiet tal-importazzjoni u mbagħad jinħarġu l-liċenzji tal-importazzjoni.”;

                        (3)

                        l-Artikolu 4 huwa emendat kif ġej:

                                    (a)

                                    il-paragrafu 4 huwa sostitwit b'dan li ġej:

                                       “4.   B'deroga mill-Artikolu 6(1) tar-Regolament (KE) Nru 1301/2006, għall-Gruppi Nri 3, 6 A, 6B, 6C, 6D u 8, kull applikant jista' jressaq aktar minn applikazzjoni waħda għal-liċenzji tal-importazzjoni għal prodotti li jaqgħu fi grupp wieħed jekk it-tali prodotti jkunu joriġinaw minn aktar minn pajjiż wieħed. L-applikazzjonijiet separati għal kull pajjiż tal-oriġini għandhom jitressqu fl-istess ħin lill-awtorità kompetenti ta' Stat Membru. Għall-finijiet tal-kwantità massima msemmija fil-paragrafu 5 ta' dan l-Artikolu, għandhom jitqiesu bħala applikazzjoni waħda.”;

                                    (b)

                                    il-paragrafu 6 huwa sostitwit b'dan li ġej:

                                       “6.   Il-liċenzji jobbligaw li l-importazzjoni ssir mill-pajjiż speċifikat, ħlief għall-Gruppi Nri 3, 6 A, 6B, 6C, 6D u 8. Għall-gruppi kkonċernati minn dan l-obbligu, fil-kaxxa 8 tal-applikazzjoni għal-liċenzja u tal-liċenzja nnifisha, għandu jiġi indikat il-pajjiż tal-oriġini u l-kelma “iva” għandha tiġi mmarkata b'salib.”;

                        (4)

                        fl-Artikolu 5, il-paragrafu 2 huwa sostitwit b'dan li ġej:

                           “2.   Mal-preżentazzjoni tal-applikazzjoni għal-liċenzja għall-Gruppi Nri 2, 3, 6 A, 6B, 6C, 6D, 8, 9 u 10, għandha tiġi ddepożitata garanzija ta' EUR 50 għal kull 100 kilogramma. Għall-Gruppi Nri 1, 4 A, 4B u 7, il-garanzija għandha tkun stabbilita għal EUR 10 għal kull 100 kilogramma u għall-applikazzjonijiet għad-drittijiet tal-importazzjoni għall-Gruppi Nri 5 A u 5B, il-garanzija għandha tkun stabbilita għal EUR 35 għal kull 100 kilogramma.”;

                        (5)

                        fl-Artikolu 6(3), it-tieni subparagrafu huwa sostitwit b'dan li ġej:
                        “Għall-Gruppi Nri 3, 4B, 5B, 6B, 6C u 10 ma għandhiex tapplika n-notifika msemmija fil-punt (a) tal-ewwel subparagrafu.”;

                        (6)

                        l-Artikolu 8 huwa sostitwit b'dan li ġej:

                           “Artikolu 8

                              1.   Ir-rilaxx għaċ-ċirkolazzjoni ħielsa fil-kuntest tal-kwoti msemmija fl-Artikolu 1 ta' dan ir-Regolament għandu jkun suġġett għall-preżentazzjoni ta' ċertifikat tal-oriġini maħruġ mill-awtoritajiet kompetenti taċ-Ċina (għall-Gruppi Nri 9 u 10), tal-Brażil (għall-Gruppi Nri 1, 4 A, 4B u 7) u tat-Tajlandja (għall-Gruppi Nri 2, 5 A u 5B), f'konformità mal-Artikoli 57, 58 u 59 tar-Regolament ta' Implimentazzjoni tal-Kummissjoni (UE) 2015/2447 (*3).

                              2.   Il-paragrafu 1 ma għandux japplika għall-Gruppi Nri 3, 6 A, 6B, 6C, 6D u 8.

                           (*3)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).”;"

                        (7)

                        l-Anness I huwa sostitwit bit-test stipulat fl-Anness ta' dan ir-Regolament.

            Artikolu 2
            Derogi mir-Regolament (KE) Nru 616/2007 għas-sena ta' kwota 2018/2019

               1.   B'deroga mir-Regolament (KE) Nru 616/2007, fir-rigward tal-kwoti li jikkorrispondu għall-Gruppi Nri 6C, 6D, 9 u 10 stabbiliti fl-Anness I ta' dak ir-Regolament kif emendat bl-Artikolu 1(7) ta' dan ir-Regolament, il-kwantitajiet pro rata li ġejjin għandhom ikunu disponibbli għas-sena ta' kwota 2018/2019:

                           (a)

                           għan-numru tas-serje 09.4266: 15-il tunnellata;

                           (b)

                           għan-numru tas-serje 09.4267: 15-il tunnellata;

                           (c)

                           għan-numru tas-serje 09.4268: 1 250 tunnellata;

                           (d)

                           għan-numru tas-serje 09.4269: 1 500 tunnellata;

                           (e)

                           għan-numru tas-serje 09.4283: 150 tunnellata.

               2.   B'deroga mir-Regolament (KE) Nru 616/2007, fir-rigward tal-kwoti li jikkorrispondu għall-Gruppi Nri 6C, 6D, 9 u 10 stabbiliti fl-Anness I għal dak ir-Regolament kif emendat bil-punt (7) tal-Artikolu 1 ta' dan ir-Regolament, ir-regoli li ġejjin għandhom japplikaw għas-sena ta' kwota 2018/2019:

                           (a)

                           l-applikazzjonijiet għal-liċenzji tal-importazzjoni għall-Gruppi Nri 6C u 10 għandhom jitressqu bejn it-tmien jum kalendarju u l-15-il jum kalendarju mid-data tal-applikazzjoni ta' dan ir-Regolament, sa mhux aktar tard mis-13.00, ħin ta' Brussell;

                           (b)

                           l-applikazzjonijiet għal-liċenzji tal-importazzjoni għas-subperjodu mill-1 ta' April sat-30 ta' Ġunju 2019 għall-Gruppi Nri 6D u 9 għandhom jitressqu bejn it-tmien jum kalendarju u l-15-il jum kalendarju mid-data tal-applikazzjoni ta' dan ir-Regolament, sa mhux aktar tard mis-13.00, ħin ta' Brussell;

                           (c)

                           l-Istati Membri għandhom jinnotifikaw lill-Kummissjoni bil-kwantità totali li tkun tressqet applikazzjoni għaliha, li għandha tinqasam skont in-numru tal-ordni u l-oriġini, sa mhux aktar tard mis-seba' jum tax-xogħol wara tmiem il-perjodu għat-tressiq tal-applikazzjonijiet imsemmi fil-punti (a) u (b);

                           (d)

                           il-liċenzji tal-importazzjoni għandhom jinħarġu mis-seba' jum tax-xogħol u mhux aktar tard mit-12-il jum tax-xogħol minn meta jintemm il-perjodu għan-notifiki msemmi fil-punt (c);

                           (e)

                           bejn is-16 u l-31 ta' Mejju 2019, l-Istati Membri għandhom jgħarrfu lill-Kummissjoni bil-kwantitajiet li jkunu jkopru l-liċenzji li jkunu ħarġu.

            Artikolu 3
            Dħul fis-seħħ u applikazzjoni
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Huwa għandu japplika mill-1 ta' April 2019.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-8 ta' Marzu 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 347, 20.12.2013, p. 671.

            (2)  Id-Deċiżjoni tal-Kunsill (UE) 2018/1252 tat-18 ta' Settembru 2018 dwar l-iffirmar, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea — Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam (ĠU L 237, 20.9.2018, p. 2).

            (3)  Id-Deċiżjoni tal-Kunsill (UE) 2019/143 tat-28 ta' Jannar 2019 dwar il-konklużjoni, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea - Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam (ĠU L 27, 31.1.2019, p. 2).

            (4)  Ir-Regolament tal-Kummissjoni (KE) Nru 616/2007 tal-4 ta' Ġunju 2007 dwar il-ftuħ u l-mod ta' ġestjoni tal-kwoti tariffarji tal-Komunità fis-settur tal-laħam tat-tjur li joriġina mill-Brażil, it-Tajlandja u pajjiżi terzi oħra (ĠU L 142, 5.6.2007, p. 3).

            ANNESS

                     “ANNESS I

                        Laħam tat-tjur, immellaħ jew fis-salmura
                         (1)

                                 Pajjiż

                                 Grupp Nru

                                 Perjodiċità tal-ġestjoni

                                 Numru tas-serje

                                 Kodiċi NM

                                 Dazju doganali

                                 Kwantità annwali
                                 (f'tunnellati)

                                 Kwantità minima għal kull applikazzjoni

                                 Kwantità massima għal kull applikazzjoni

                                 Il-Brażil

                                 1

                                 Trimestrali

                                 09.4211

                                 ex 0210 99 39

                                 15,4 %

                                 170 807

                                 100 t

                                 10 %

                                 It-Tajlandja

                                 2

                                 Trimestrali

                                 09.4212

                                 ex 0210 99 39

                                 15,4 %

                                 92 610

                                 100 t

                                 5 %

                                 Oħrajn

                                 3

                                 Annwali

                                 09.4213

                                 ex 0210 99 39

                                 15,4 %

                                 828

                                 10 t

                                 10 %

                        Preparazzjonijiet tal-laħam tat-tjur minbarra tad-dundjan

                                 Pajjiż

                                 Grupp Nru

                                 Perjodiċità tal-ġestjoni

                                 Numru tas-Serje

                                 Kodiċi NM

                                 Dazju doganali

                                 Kwantità annwali
                                 (f'tunnellati)

                                 Kwantità minima għal kull applikazzjoni

                                 Kwantità massima għal kull applikazzjoni

                                 Il-Brażil

                                 4 A

                                 Trimestrali

                                 09.4214

                                 1602 32 19

                                 8 %

                                 79 477

                                 100 t

                                 10 %

                                 09.4251

                                 1602 32 11

                                 EUR 630/t

                                 15 800

                                 100 t

                                 10 %

                                 09.4252

                                 1602 32 30

                                 10,9 %

                                 62 905

                                 100 t

                                 10 %

                                 4B

                                 Annwali

                                 09.4253

                                 1602 32 90

                                 10,9 %

                                 295

                                 10 t

                                 100 %

                                 It-Tajlandja

                                 5 A

                                 Trimestrali

                                 09.4215

                                 1602 32 19

                                 8 %

                                 160 033

                                 100 t

                                 10 %

                                 09.4254

                                 1602 32 30

                                 10,9 %

                                 14 000

                                 100 t

                                 10 %

                                 09.4255

                                 1602 32 90

                                 10,9 %

                                 2 100

                                 10 t

                                 10 %

                                 09.4256

                                 1602 39 29

                                 10,9 %

                                 13 500

                                 100 t

                                 10 %

                                 5B

                                 Annwali

                                 09.4257

                                 1602 39 21

                                 EUR 630/t

                                 10

                                 10 t

                                 100 %

                                 09.4258

                                 ex 1602 39 85  (2)

                                 10,9 %

                                 600

                                 10 t

                                 100 %

                                 09.4259

                                 ex 1602 39 85  (3)

                                 10,9 %

                                 600

                                 10 t

                                 100 %

                                 Oħrajn

                                 6 A

                                 Trimestrali

                                 09.4216

                                 1602 32 19

                                 8 %

                                 11 443

                                 10 t

                                 10 %

                                 09.4260

                                 1602 32 30

                                 10,9 %

                                 2 800

                                 10 t

                                 10 %

                                 6B

                                 Annwali

                                 09.4261 (4)

                                 1602 32 11

                                 EUR 630/t

                                 340

                                 10 t

                                 100 %

                                 09.4262

                                 1602 32 90

                                 10,9 %

                                 470

                                 10 t

                                 100 %

                                 09.4263 (5)

                                 1602 39 29

                                 10,9 %

                                 220

                                 10 t

                                 100 %

                                 09.4264 (5)

                                 ex 1602 39 85  (2)

                                 10,9 %

                                 148

                                 10 t

                                 100 %

                                 09.4265 (5)

                                 ex 1602 39 85  (3)

                                 10,9 %

                                 125

                                 10 t

                                 100 %

                                 6C

                                 Annwali

                                 09.4266 (6)

                                 1602 39 29

                                 10,9 %

                                 60

                                 10 t

                                 100 %

                                 09.4267 (6)

                                 1602 39 85

                                 10,9 %

                                 60

                                 10 t

                                 100 %

                                 Erga omnes

                                 6D

                                 Trimestrali

                                 09.4268

                                 1602 32 19

                                 8 %

                                 5 000

                                 10 t

                                 10 %

                                 Iċ-Ċina

                                 9

                                 Trimestrali

                                 09.4269

                                 1602 39 29

                                 10,9 %

                                 6 000

                                 10 t

                                 10 %

                                 Iċ-Ċina

                                 10

                                 Annwali

                                 09.4283

                                 1602 39 85

                                 10,9 %

                                 600

                                 10 t

                                 100 %

                        Preparazzjonijiet tal-laħam tad-dundjan

                                 Pajjiż

                                 Numru tal-grupp

                                 Perjodiċità tal-ġestjoni

                                 Numru tas-Serje

                                 Kodiċi NM

                                 Dazju doganali

                                 Kwantità annwali
                                 (f'tunnellati)

                                 Minimu għal kull applikazzjoni

                                 Kwantità massima għal kull applikazzjoni

                                 Il-Brażil

                                 7

                                 Trimestrali

                                 09.4217

                                 1602 31

                                 8,5 %

                                 92 300

                                 100 t

                                 10 %

                                 Oħrajn

                                 8

                                 Trimestrali

                                 09.4218

                                 1602 31

                                 8,5 %

                                 11 596

                                 10 t

                                 10 %

               ”

               (1)  L-applikabbiltà tas-sistema preferenzjali hija ddeterminata abbażi tal-Kodiċi NM, bil-kundizzjoni li l-laħam immellaħ jew fis-salmura kkonċernat ikun laħam tat-tjur li jaqa' taħt il-kodiċi NM 0207.

               (2)  Laħam ipproċessat tal-papri, tal-wiżż u tal-farawni, li fih 25 % jew iktar tal-piż iżda inqas minn 57 % tal-piż laħam jew ġewwieni tat-tjur.

               (3)  Laħam ipproċessat tal-papri, tal-wiżż u tal-farawni, li fih anqas minn 25 % tal-piż laħam jew ġewwieni tat-tjur.

               (4)  Ħlief il-Brażil, iżda inkluż it-Tajlandja.

               (5)  Ħlief it-Tajlandja, iżda inkluż il-Brażil.

               (6)  Ħlief iċ-Ċina.


title: Regolament ta' Implimentazzjoni tal-Kummissjoni (UE) 2019/430 tat-18 ta' Marzu 2019 li jemenda r-Regolament (UE) Nru 1178/2011 fir-rigward tal-eżerċizzju ta' privileġġi limitati mingħajr superviżjoni qabel il-ħruġ ta' liċenzja ta' bdot ta' inġenji tal-ajru ħfief (Test b'rilevanza għaż-ŻEE.)

text:
                  19.3.2019

                  MT

                  Il-Ġurnal Uffiċjali tal-Unjoni Ewropea

                  L 75/66

         REGOLAMENT TA' IMPLIMENTAZZJONI TAL-KUMMISSJONI (UE) 2019/430
         tat-18 ta' Marzu 2019
         li jemenda r-Regolament (UE) Nru 1178/2011 fir-rigward tal-eżerċizzju ta' privileġġi limitati mingħajr superviżjoni qabel il-ħruġ ta' liċenzja ta' bdot ta' inġenji tal-ajru ħfief
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta' Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b'mod partikolari l-Artikolu 23(1) tiegħu,
         Billi:

                     (1)

                     Is-Subparti B tal-Anness I (“[PARTI-FCL]”) tar-Regolament tal-Kummissjoni (UE) Nru 1178/2011 (2) tistabbilixxi r-rekwiżiti għal-liċenzja ta' bdot ta' inġenji tal-ajru ħfief (“LAPL”).

                     (2)

                     F'konformità mal-Artikolu 12(2a)(3) tar-Regolament (UE) Nru 1178/2011, l-Istati Membri jistgħu japplikaw regoli ta' liċenzjar nazzjonali li jipprevedu aċċess aktar bikri għal ċerti privileġġi ta' bdot meta mqabbel ma' LAPL sat-8 ta' April 2020. Dawk ir-regoli ta' liċenzjar nazzjonali jintużaw ukoll biex jiġi offrut taħriġ tal-LAPL b'mod modulari, fejn it-tlestija ta' ċerti moduli ta' taħriġ tal-LAPL tippermetti aċċess aktar bikri għal ċerti privileġġi qabel il-ħruġ ta' LAPL.

                     (3)

                     L-Istati Membri li japplikaw tali taħriġ modulari tal-LAPL irrappurtaw lill-Kummissjoni u lill-Aġenzija tas-Sikurezza tal-Avjazzjoni tal-Unjoni Ewropea (“l-Aġenzija”) li tali taħriġ jappoġġa l-promozzjoni tal-isports tal-ajru u ta' attivitajiet ta' titjir rikreattiv. Dan huwa konformi mal-objettivi tal-Pjan Direzzjonali tal-Avjazzjoni Ġenerali, li jimmira li joħloq sistema regolatorja aktar proporzjonali, flessibbli u proattiva (3).

                     (4)

                     Skont l-Artikolu 4(7) tar-Regolament (UE) Nru 1178/2011, l-Istati Membri jistgħu jawtorizzaw lill-bdoti studenti biex itajru ajruplani b'magna waħda bil-pistuni b'massa massima ta' tluq li ma taqbiżx l-2 000 kg mingħajr superviżjoni qabel il-ħruġ ta' LAPL, soġġett għal ċerti kundizzjonijiet.

                     (5)

                     Sabiex tiġi promossa sistema regolatorja aktar flessibbli għall-avjazzjoni ġenerali, l-Artikolu 4(7) tar-Regolament (UE) Nru 1178/2011 jenħtieġ li jiġi emendat biex jippermetti lill-Istati Membri jawtorizzaw lill-bdoti studenti li jsegwu kors ta' taħriġ tal-LAPL biex jeżerċitaw privileġġi limitati mingħajr superviżjoni malli jlestu ċerti moduli ta' taħriġ, filwaqt li jitqies l-ammont ta' taħriġ meħtieġ għal-livell maħsub ta' kompetenza ta' bdot li għandu jintlaħaq, qabel ma jissodisfaw ir-rekwiżiti kollha meħtieġa għall-ħruġ ta' LAPL għal ajruplani, ħelikopters, gliders jew blalen tal-arja.

                     (6)

                     Jenħtieġ li l-Istati Membri jinfurmaw kull tant żmien lill-Kummissjoni u lill-Aġenzija jekk jagħtu tali awtorizzazzjonijiet lill-bdoti studenti skont l-Artikolu 4(7) tar-Regolament (UE) Nru 1178/2011, u jenħtieġ li jimmonitorjaw tali awtorizzazzjonijiet sabiex jinżamm livell aċċettabbli ta' sikurezza tal-avjazzjoni.

                     (7)

                     Barra minn hekk, l-Artikolu 4(8) tar-Regolament (UE) Nru 1178/2011 jenħtieġ li jiġi emendat sabiex jiġi estiż il-perjodu li matulu l-Istati Membri jistgħu jawtorizzaw l-eżerċizzju ta' privileġġi limitati speċifikati biex bdot ikun jista' jtajjar ajruplani skont regoli tat-titjir bl-istrumenti qabel ma l-bdot jissodisfa r-rekwiżiti kollha meħtieġa għall-ħruġ ta' kwalifika ta' titjir bl-istrumenti. Din l-estensjoni hija meħtieġa sakemm ma tiġix introdotta kwalifika bażika ta' titjir bl-istrumenti.

                     (8)

                     Il-miżuri previsti f'dan ir-Regolament ġew issuġġeriti fl-Opinjoni Nru 08/2017 maħruġa mill-Aġenzija f'konformità mal-Artikolu 19(1) tar-Regolament (KE) Nru 216/2008 tal-Parlament Ewropew u tal-Kunsill (4).

                     (9)

                     Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 127 tar-Regolament (UE) 2018/1139,

               ADOTTAT DAN IR-REGOLAMENT:

            Artikolu 1
            L-Artikolu 4 tar-Regolament (UE) Nru 1178/2011 huwa emendat kif ġej:

                        (1)

                        il-paragrafu 7 huwa sostitwit b'dan li ġej:

                           “(7)   Stat Membru jista' jawtorizza lil bdoti studenti li jsegwu kors ta' taħriġ tal-LAPL biex jeżerċitaw privileġġi limitati mingħajr superviżjoni qabel ma jkunu ssodisfaw ir-rekwiżiti kollha meħtieġa għall-ħruġ ta' LAPL, soġġett għall-kundizzjonijiet li ġejjin:

                                       (a)

                                       l-ambitu tal-privileġġi għandu jkun ibbażat fuq valutazzjoni tar-riskju għas-sikurezza mwettqa mill-Istat Membru, filwaqt li jitqies l-ammont ta' taħriġ meħtieġ għall-livell maħsub ta' kompetenza ta' bdot li għandu jintlaħaq;

                                       (b)

                                       il-privileġġi għandhom ikunu limitati għal dawn li ġejjin:

                                                   (i)

                                                   it-territorju nazzjonali kollu, jew parti minnu, tal-Istat Membru li jagħti l-awtorizzazzjoni;

                                                   (ii)

                                                   l-inġenji tal-ajru rreġistrati fl-Istat Membru li jagħti l-awtorizzazzjoni;

                                                   (iii)

                                                   l-ajruplani u l-ħelikopters, it-tnejn bħala inġenju tal-ajru b'magna waħda bil-pistuni b'massa massima ta' tluq li ma taqbiżx l-2 000 kg, il-gliders u l-blalen tal-arja;

                                       (c)

                                       għat-taħriġ imwettaq taħt l-awtorizzazzjoni, id-detentur ta' tali awtorizzazzjoni li japplika għall-ħruġ ta' LAPL għandu jirċievi krediti ddeterminati mill-Istat Membru abbażi ta' rakkomandazzjoni minn ATO jew DTO;

                                       (d)

                                       l-Istat Membru għandu jressaq rapporti u valutazzjonijiet tar-riskji għas-sikurezza lill-Kummissjoni u lill-Aġenzija kull 3 snin;

                                       (e)

                                       l-Istati Membri għandhom jimmonitorjaw l-użu tal-awtorizzazzjonijiet maħruġa skont dan il-paragrafu sabiex jiġi żgurat livell aċċettabbli ta' sikurezza tal-avjazzjoni, u għandhom jieħdu azzjoni xierqa f'każ li jidentifikaw riskju miżjud għas-sikurezza jew xi tħassib ieħor tas-sikurezza.”;

                        (2)

                        fil-paragrafu 8, fl-ewwel sentenza, “it-8 ta' April 2019” tiġi ssostitwita bi' “it-8 ta' April 2021”.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-18 ta' Marzu 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 212, 22.8.2018, p. 1.

            (2)  Ir-Regolament tal-Kummissjoni (UE) Nru 1178/2011 tat-3 ta' Novembru 2011 li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 311, 25.11.2011, p. 1).

            (3)  https://www.easa.europa.eu/easa-and-you/general-aviation/general-aviation-road-map

            (4)  Ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (ĠU L 79, 19.3.2008, p. 1).


title: Regolament ta' Implimentazzjoni tal-Kummissjoni (UE) 2019/444 tad-19 ta' Marzu 2019 li jemenda r-Regolament ta' Implimentazzjoni (UE) 2015/2447 fir-rigward tal-formoli għall-impriżi tal-garanti u l-inklużjoni tal-kostijiet tat-trasport bl-ajru fil-valur doganali fid-dawl tal-ħruġ tar-Renju Unit mill-Unjoni

text:
                  20.3.2019

                  MT

                  Il-Ġurnal Uffiċjali tal-Unjoni Ewropea

                  L 77/61

         REGOLAMENT TA' IMPLIMENTAZZJONI TAL-KUMMISSJONI (UE) 2019/444
         tad-19 ta' Marzu 2019
         li jemenda r-Regolament ta' Implimentazzjoni (UE) 2015/2447 fir-rigward tal-formoli għall-impriżi tal-garanti u l-inklużjoni tal-kostijiet tat-trasport bl-ajru fil-valur doganali fid-dawl tal-ħruġ tar-Renju Unit mill-Unjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikoli 6(3)(b), 76(a) u 100(1)(b) tiegħu,
         Billi:

                     (1)

                     Fid-29 ta' Marzu 2017, ir-Renju Unit ippreżenta n-notifika tal-intenzjoni tiegħu li joħroġ mill-Unjoni, skont l-Artikolu 50 tat-Trattat dwar l-Unjoni Ewropea. It-Trattati mhumiex se jibqgħu japplikaw għar-Renju Unit mid-data tad-dħul fis-seħħ ta' ftehim dwar il-ħruġ jew, fin-nuqqas ta' ftehim, minn sentejn wara li tkun saret in-notifika, jiġifieri mit-30 ta' Marzu 2019, sakemm il-Kunsill Ewropew, bi ftehim mar-Renju Unit, ma jiddeċidix b'mod unanimu li jestendi dak il-perjodu.

                     (2)

                     Jekk it-Trattati ma jibqgħux japplikaw għar-Renju Unit u fih, jeħtieġ li d-dazji doganali jiġu applikati għal oġġetti mdaħħla fit-territorju doganali tal-Unjoni mir-Renju Unit. Skont l-Artikolu 71 tar-Regolament (UE) Nru 952/2013, il-kost tat-trasport sal-post fejn jiddaħħlu l-oġġetti fit-territorju doganali tal-Unjoni jrid jiġi inkluż fil-valur doganali tal-oġġetti importati. Il-persentaġġi tal-kostijiet totali tat-trasport bl-ajru li jridu jiġu inklużi fil-valur doganali huma stabbiliti fl-Anness 23-01 tar-Regolament ta' Implimentazzjoni tal-Kummissjoni (UE) 2015/2447 (2). Wara l-ħruġ tiegħu mill-Unjoni, jenħtieġ li r-Renju Unit jiżdied mal-lista xierqa ta' pajjiżi terzi f'dak l-Anness.

                     (3)

                     Il-formoli għall-impriżi tal-garanti huma stabbiliti fl-Annessi 32-01, 32-02 u 32-03 u fil-Kapitoli VI u VII tal-Anness 72-04. Dawk il-formoli jelenkaw l-Istati Membri tal-Unjoni u l-Partijiet Kontraenti l-oħra għall-Konvenzjoni dwar Proċedura Komuni ta' Tranżitu (3), kif emendata bid-Deċiżjoni Nru 1/2017 tal-Kumitat Konġunt UE-EFTA dwar it-tranżitu komuni (4) (“il-Konvenzjoni”). Meta t-Trattati ma jibqgħux japplikaw għar-Renju Unit, jenħtieġ li ma jibqax elenkat fost l-Istati Membri f'dawk il-formoli. Madankollu, ir-Renju Unit esprima x-xewqa tiegħu li jaderixxi għall-Konvenzjoni bħala Parti Kontraenti separata minn wara d-data li fiha t-Trattati ma jibqgħux japplikaw għar-Renju Unit u fih, u ssodisfa l-kundizzjonijiet għall-adeżjoni tiegħu. Fil-każ li sseħħ dik l-adeżjoni, jenħtieġ li r-Renju Unit jiġi elenkat fost il-Partijiet Kontraenti l-oħra għall-Konvenzjoni fil-formoli għall-impriżi tal-garanti.

                     (4)

                     Jenħtieġ li dan ir-Regolament jidħol fis-seħħ bħala kwistjoni ta' urġenza. Id-dispożizzjonijiet ta' dan ir-Regolament marbuta mal-inklużjoni tal-kostijiet tat-trasport bl-ajru mir-Renju Unit fil-valur doganali u mat-tħassir tar-referenzi għar-Renju Unit mill-parti tal-formoli għall-impriżi tal-garanti ddeżinjati għall-Istati Membri jenħtieġ li japplikaw mill-għada tad-data minn meta t-Trattati ma jibqgħux japplikaw għar-Renju Unit u fih, sakemm ma jkunx daħal fis-seħħ ftehim dwar il-ħruġ li jkun ġie konkluż mar-Renju Unit sa dik id-data. Id-dispożizzjonijiet marbuta mal-inklużjoni tar-referenzi għar-Renju Unit fil-lista tal-Partijiet Kontraenti l-oħra għall-Konvenzjoni fil-formoli mill-impriżi tal-garanti jenħtieġ li japplikaw mid-data tal-adeżjoni tar-Renju Unit għall-Konvenzjoni bħala Parti Kontraenti separata, sakemm ma jkunx daħal fis-seħħ ftehim dwar il-ħruġ li jkun ġie konkluż mar-Renju Unit sal-għada tad-data minn meta t-Trattati ma jibqgħux japplikaw għar-Renju Unit u fih.

                     (5)

                     Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,

               ADOTTAT DAN IR-REGOLAMENT:

            Artikolu 1
            Ir-Regolament ta' Implimentazzjoni (UE) 2015/2447 huwa emendat kif ġej:

                        (1)

                        fl-Anness 23-01, fit-tabella, fl-aħħar ringiela tal-ewwel kolonna (“Żona Q”), jiżdiedu l-kelmiet li ġejjin:
                        “, ir-Renju Unit”;

                        (2)

                        fl-Anness 32-01, il-punt 1 huwa emendat kif ġej:

                                    (a)

                                    wara l-kelmiet “ir-Renju tal-Iżvezja”, il-kelmiet “, ir-Renju Unit tal-Gran Brittanja u l-Irlanda ta' Fuq” jitħassru;

                                    (b)

                                    wara l-kelmiet “ir-Repubblika tat-Turkija”, jiddaħħlu l-kelmiet “, ir-Renju Unit tal-Gran Brittanja u l-Irlanda ta' Fuq”;

                        (3)

                        fl-Anness 32-02, il-punt 1 huwa emendat kif ġej:

                                    (a)

                                    wara l-kelmiet “ir-Renju tal-Iżvezja”, il-kelmiet “, ir-Renju Unit tal-Gran Brittanja u l-Irlanda ta' Fuq” jitħassru;

                                    (b)

                                    wara l-kelmiet “ir-Repubblika tat-Turkija”, jiddaħħlu l-kelmiet “, ir-Renju Unit tal-Gran Brittanja u l-Irlanda ta' Fuq”;

                        (4)

                        fl-Anness 32-03, il-punt 1 huwa emendat kif ġej:

                                    (a)

                                    wara l-kelmiet “ir-Renju tal-Iżvezja”, il-kelmiet “u r-Renju Unit tal-Gran Brittanja u l-Irlanda ta' Fuq” jitħassru;

                                    (b)

                                    wara l-kelmiet “ir-Repubblika tat-Turkija”, jiddaħħlu l-kelmiet “, ir-Renju Unit tal-Gran Brittanja u l-Irlanda ta' Fuq”;

                        (5)

                        fl-Anness 72-04, il-Parti II hija emendata kif ġej:

                                    (a)

                                    fil-Kapitolu VI, fil-kaxxa 7, wara l-kelmiet “it-Turkija —”, jiddaħħlu l-kelmiet “ir-Renju Unit —”;

                                    (b)

                                    fil-Kapitolu VII, fil-kaxxa 6, wara l-kelmiet “it-Turkija —”, jiddaħħlu l-kelmiet “ir-Renju Unit —”.

            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            L-Artikolu 1(1), l-Artikolu 1(2)(a), l-Artikolu 1(3)(a) u l-Artikolu 1(4)(a) għandhom japplikaw mill-għada tad-data minn meta t-Trattati ma jibqgħux japplikaw għar-Renju Unit u fih skont l-Artikolu 50(3) tat-Trattat dwar l-Unjoni Ewropea.
            L-Artikolu 1(2)(b), l-Artikolu 1(3)(b), l-Artikolu 1(4)(b) u l-Artikolu 1(5) għandhom japplikaw mill-jum tal-adeżjoni tar-Renju Unit għall-Konvenzjoni dwar Proċedura Komuni ta' Tranżitu.
            Madankollu, dan ir-Regolament ma għandux japplika jekk jidħol fis-seħħ ftehim dwar il-ħruġ li jkun ġie konkluż mar-Renju Unit skont l-Artikolu 50(2) tat-Trattat dwar l-Unjoni Ewropea sal-għada tad-data minn meta t-Trattati ma jibqgħux japplikaw għar-Renju Unit u fih skont l-Artikolu 50(3) tat-Trattat dwar l-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta' Marzu 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 269, 10.10.2013, p. 1.

            (2)  ĠU L 343, 29.12.2015, p. 558.

            (3)  ĠU L 226, 13.8.1987, p. 2.

            (4)  Id-Deċiżjoni Nru 1/2017 tal-Kumitat Konġunt UE-EFTA dwar it-tranżitu komuni tal-5 ta' Diċembru 2017 li temenda l-Konvenzjoni tal-20 ta' Mejju 1987 dwar proċedura komuni ta' tranżitu (ĠU L 8, 12.1.2018, p. 1).


title: Regolament ta' Implimentazzjoni tal-Kummissjoni (UE) 2019/445 tad-19 ta' Marzu 2019 li jemenda r-Regolament ta' Implimentazzjoni (UE) Nru 367/2014 li jiffissa l-bilanċ nett disponibbli għan-nefqa tal-FAEG

text:
                  20.3.2019

                  MT

                  Il-Ġurnal Uffiċjali tal-Unjoni Ewropea

                  L 77/64

         REGOLAMENT TA' IMPLIMENTAZZJONI TAL-KUMMISSJONI (UE) 2019/445
         tad-19 ta' Marzu 2019
         li jemenda r-Regolament ta' Implimentazzjoni (UE) Nru 367/2014 li jiffissa l-bilanċ nett disponibbli għan-nefqa tal-FAEG
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u b'mod partikolari l-Artikolu 16(2) tiegħu,
         Billi:

                     (1)

                     Ir-Regolament ta' Implimentazzjoni tal-Kummissjoni (UE) Nru 367/2014 (2) jistabbilixxi l-bilanċ nett disponibbli għan-nefqa tal-Fond Agrikolu Ewropew ta' Garanzija (FAEG), kif ukoll l-ammonti disponibbli għas-snin finanzjarji mill-2014 sal-2020 għall-Fond Agrikolu Ewropew għall-Iżvilupp Rurali (FAEŻR), skont l-Artikolu 10c(2) u l-Artikoli 136, 136a u 136b tar-Regolament tal-Kunsill (KE) Nru 73/2009 (3) u skont l-Artikolu 7(2), l-Artikolu 14 u l-Artikolu 66(1) tar-Regolament (UE) Nru 1307/2013 tal-Parlament Ewropew u tal-Kunsill (4).

                     (2)

                     F'konformità mal-Artikolu 11(6) tar-Regolament (UE) Nru 1307/2013, il-Litwanja nnotifikat lill-Kummissjoni sal-1 ta' Awwissu 2018 bid-deċiżjoni tagħha li tnaqqas il-pagamenti diretti bl-ammont ta' EUR 360 000 u bil-prodott stmat ta' dan it-tnaqqis għas-sena kalendarja tal-2019 li se jitqiegħed għad-dispożizzjoni bħala appoġġ addizzjonali għall-miżuri tal-iżvilupp rurali. Il-limiti massimi nazzjonali rilevanti ġew adattati permezz tar-Regolament Delegat tal-Kummissjoni (UE) 2019/71 (5).

                     (3)

                     F'konformità mal-Artikolu 3(1) tar-Regolament tal-Kunsill (UE, Euratom) Nru 1311/2013 (6), is-sottolimitu massimu għan-nefqa marbuta mas-suq u għall-pagamenti diretti tal-qafas finanzjarju pluriennali stabbilit fl-Anness I ta' dak ir-Regolament għandu jiġi aġġustat skont l-aġġustament tekniku previst fl-Artikolu 6(1) ta' dak ir-Regolament wara li jsiru t-trasferimenti bejn l-FAEŻR u l-pagamenti diretti.

                     (4)

                     B'riżultat ta' dawn il-bidliet, jeħtieġ li jiġi aġġustat il-bilanċ nett disponibbli għall-FAEG kif stabbilit bir-Regolament ta' Implimentazzjoni (UE) Nru 367/2014. Għal raġunijiet ta' ċarezza, l-ammonti li għandhom jitqiegħdu għad-dispożizzjoni tal-FAEŻR jenħtieġ li jiġu ppubblikati wkoll.

                     (5)

                     Għalhekk, ir-Regolament ta' Implimentazzjoni (UE) Nru 367/2014 jenħtieġ li jiġi emendat skont dan,

               ADOTTAT DAN IR-REGOLAMENT:

            Artikolu 1
            L-Anness tar-Regolament ta' Implimentazzjoni (UE) Nru 367/2014 huwa sostitwit bit-test mogħti fl-Anness ta' dan ir-Regolament.

            Artikolu 2
            Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta' Marzu 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 347, 20.12.2013, p. 549.

            (2)  Ir-Regolament ta' Implimentazzjoni tal-Kummissjoni (UE) Nru 367/2014 tal-10 ta' April 2014 li jiffissa l-bilanċ nett disponibbli għan-nefqa tal-FAEG (ĠU L 108, 11.4.2014, p. 13).

            (3)  Ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (ĠU L 30, 31.1.2009, p. 16).

            (4)  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).

            (5)  Ir-Regolament Delegat tal-Kummissjoni (UE) 2019/71 tad-9 ta' Novembru 2018 li jemenda l-Anness I tar-Regolament (UE) Nru 1305/2013 tal-Parlament Ewropew u tal-Kunsill u l-Anness III tar-Regolament (UE) Nru 1307/2013 tal-Parlament Ewropew u tal-Kunsill (ĠU L 16, 18.1.2019, p. 1).

            (6)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

            ANNESS

                     “ANNESS

                                 (miljuni ta' EUR — prezzijiet attwali)

                                 Sena finanzjarja

                                 Ammonti disponibbli għall-FAEŻR

                                 Ammonti trasferiti mill-FAEŻR

                                 Bilanċ nett disponibbli għan-nefqa tal-FAEG

                                 L-Artikolu 10b tar-Regolament (KE) Nru 73/2009

                                 L-Artikolu 136 tar-Regolament (KE) Nru 73/2009

                                 L-Artikolu 136b tar-Regolament (KE) Nru 73/2009

                                 L-Artikolu 66 tar-Regolament (UE) Nru 1307/2013

                                 L-Artikolu 136a(1) tar-Regolament (KE) Nru 73/2009 u l-Artikolu 14(1) tar-Regolament (UE) Nru 1307/2013

                                 L-Artikolu 7(2) tar-Regolament (UE) Nru 1307/2013

                                 L-Artikolu 136a(2) tar-Regolament (KE) Nru 73/2009 u l-Artikolu 14(2) tar-Regolament (UE) Nru 1307/2013

                                 2014

                                 296,300

                                 51,600

                                 4,000

                                 43 778,1

                                 2015

                                 51,600

                                 4,000

                                 621,999

                                 499,384

                                 44 189,785

                                 2016

                                 4,000

                                 1 138,146

                                 108,659

                                 573,047

                                 43 950,242

                                 2017

                                 4,000

                                 1 174,732

                                 111,026

                                 572,440

                                 44 145,682

                                 2018

                                 4,000

                                 1 184,257

                                 110,213

                                 571,820

                                 44 162,35

                                 2019

                                 4,000

                                 1 491,459

                                 111,358

                                 571,158

                                 43 880,341

                                 2020

                                 4,000

                                 1 507,843

                                 112,401

                                 570,356

                                 43 887,112

               ”


title: Regolament ta' Implimentazzjoni tal-Kummissjoni (UE) 2019/446 tad-19 ta' Marzu 2019 li jemenda u jikkoreġi r-Regolament tal-Kummissjoni (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta' prodotti organiċi minn pajjiżi terzi (Test b'rilevanza għaż-ŻEE.)

text:
                  20.3.2019

                  MT

                  Il-Ġurnal Uffiċjali tal-Unjoni Ewropea

                  L 77/67

         REGOLAMENT TA' IMPLIMENTAZZJONI TAL-KUMMISSJONI (UE) 2019/446
         tad-19 ta' Marzu 2019
         li jemenda u jikkoreġi r-Regolament tal-Kummissjoni (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta' prodotti organiċi minn pajjiżi terzi
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 834/2007 tat-28 ta' Ġunju 2007 dwar il-produzzjoni organika u t-tikkettar ta' prodotti organiċi u li jħassar ir-Regolament (KEE) Nru 2092/91 (1), u b'mod partikolari l-Artikolu 33(2) u (3) u l-Artikolu 38(d) tiegħu,
         Billi:

                     (1)

                     Il-prodotti importati minn pajjiż terz jistgħu jitqiegħdu fis-suq tal-Unjoni bħala prodotti organiċi jekk ikunu koperti minn ċertifikat ta' spezzjoni maħruġ mill-awtoritajiet kompetenti, mill-awtoritajiet tal-kontroll jew mill-korpi tal-kontroll ta' pajjiż terz rikonoxxut jew minn awtorità tal-kontroll rikonoxxuta jew minn korp tal-kontroll rikonoxxut. B'konformità mal-Azzjoni 12 tal-Pjan ta' Azzjoni għall-Produzzjoni Organika tal-Unjoni Ewropea fiż-żmien li ġej (2), il-Kummissjoni żviluppat sistema ta' ċertifikazzjoni elettronika għall-importazzjonijiet tal-prodotti organiċi, bħala modulu integrat fis-sistema elettronika TRACES (Trade Control and Expert System) stabbilita bid-Deċiżjoni tal-Kummissjoni 2003/24/KE (3). Sabiex jittejjeb il-funzjonament tas-sistema taċ-ċertifikazzjoni elettronika, għall-finijiet tar-Regolament tal-Kummissjoni (KE) Nru 1235/2008 (4) jixraq li fit-TRACES jintuża s-siġill elettroniku kwalifikat għall-approvazzjoni taċ-ċertifikati ta' spezzjoni.

                     (2)

                     L-Anness III tar-Regolament tal-Kummissjoni (KE) Nru 1235/2008 jistabbilixxi l-lista ta' pajjiżi terzi li s-sistemi tal-produzzjoni u l-miżuri tal-kontroll tagħhom għall-produzzjoni organika tal-prodotti agrikoli huma rikonoxxuti bħala ekwivalenti għal dawk stabbiliti fir-Regolament (KE) Nru 834/2007.

                     (3)

                     Skont l-informazzjoni pprovduta mill-Awstralja, l-indirizz tal-Internet tal-awtorità kompetenti tagħha nbidel. Barra minn hekk, inbidlu l-ismijiet tal-korpi tal-kontroll “Australian Certified Organic Pty. Ltd” u “NASAA Certified Organic (NCO)”.

                     (4)

                     Skont l-informazzjoni pprovduta miċ-Ċilì, “ARGENCERT” mhuwiex rikonoxxut mill-awtoritajiet Ċileni bħala korp tal-kontroll u għalhekk jenħtieġ li jitħassar mil-lista. L-isem ta' “BIO CERTIFICADORA SERVICIOS LIMITADA” inbidel.

                     (5)

                     L-Anness IV tar-Regolament (KE) Nru 1235/2008 jistabbilixxi l-lista tal-awtoritajiet tal-kontroll u tal-korpi tal-kontroll li għandhom il-kompetenza jwettqu kontrolli u joħorġu ċertifikati f'pajjiżi terzi għall-fini tal-ekwivalenza.

                     (6)

                     “BAȘAK Ekolojik Ürünler Kontrol ve Sertifikasyon Hizmetleri Tic. Ltd.” innotifika lill-Kummissjoni li l-indirizz tiegħu nbidel.

                     (7)

                     Il-Kummissjoni rċeviet u eżaminat talba mingħand “CCPB Srl” biex jiġu emendati l-ispeċifikazzjonijiet tiegħu. Abbażi tal-informazzjoni li rċeviet, il-Kummissjoni kkonkludiet li huwa ġġustifikat li jitwessa' l-ambitu ġeografiku tar-rikonoxximent ta' dan il-korp għall-kategorija tal-prodotti A għall-Benin, għall-Kosta tal-Avorju u għat-Togo, għall-kategorija tal-prodotti D għall-Vjetnam u għall-kategoriji tal-prodotti D u E għas-Seychelles u għal Hong Kong.

                     (8)

                     Il-Kummissjoni wettqet investigazzjonijiet dwar suspetti ta' irregolaritajiet fir-rigward ta' diversi lottijiet ta' prodotti mill-Każakistan, mill-Moldova, mir-Russja, mit-Turkija u mill-Emirati Għarab Magħquda li kienu ċċertifikati bħala organiċi minn “Control Union Certifications”. “Control Union Certifications” ma pprovdiex tweġibiet konklużivi u f'waqthom għad-diversi talbiet għall-informazzjoni li għamlet il-Kummissjoni. Barra minn hekk, “Control Union Certifications” naqas milli juri t-traċċabilità u l-istatus organiku ta' dawk il-prodotti. Minbarra dan, “Control Union Certifications” ħareġ ċertifikat ta' spezzjoni għal prodotti li l-istatus tagħhom qabel kien tbaxxa għal status konvenzjonali mill-awtoritajiet kompetenti ta' Stat Membru minħabba r-residwi tal-pestiċidi. Għalhekk, il-Kummissjoni ddeċidiet li tirtira r-rikonoxximent ta' “Control Union Certifications” skont il-punti (c), (d) u (f) tal-ewwel subparagrafu tal-Artikolu 12(2) tar-Regolament (KE) Nru 1235/2008 għall-kategoriji tal-prodotti kollha fir-rigward tal-Każakistan, tal-Moldova, tar-Russja, tat-Turkija u tal-Emirati Għarab Magħquda. B'konsegwenza ta' dan, jenħtieġ li l-annotazzjonijiet relatati ma' dawk il-pajjiżi jitħassru mil-lista tal-korpi tal-kontroll u tal-awtoritajiet tal-kontroll rikonoxxuti fl-Anness IV tar-Regolament (KE) Nru 1235/2008 għal “Control Union Certifications”.

                     (9)

                     Il-Kummissjoni rċeviet u eżaminat talba mingħand “Ecocert SA” biex jiġu emendati l-ispeċifikazzjonijiet tiegħu. Abbażi tal-informazzjoni li rċeviet, il-Kummissjoni kkonkludiet li huwa ġġustifikat li jitwessa' l-ambitu ġeografiku tar-rikonoxximent ta' dan il-korp għall-kategorija tal-prodotti D għall-Kosovo.

                     (10)

                     Il-Kummissjoni rċeviet talba mingħand “Florida Certified Organic Growers and Consumers, Inc. (FOG), DBA as Quality Certification Services (QCS)” biex tibdel l-indirizz tiegħu.

                     (11)

                     Il-Kummissjoni rċeviet u eżaminat talba mingħand “IBD Certificações Ltda” biex jiġu emendati l-ispeċifikazzjonijiet tiegħu. Abbażi tal-informazzjoni li rċeviet, il-Kummissjoni kkonkludiet li huwa ġġustifikat li jitwessa' l-ambitu ġeografiku tar-rikonoxximent ta' dan il-korp għall-kategoriji tal-prodotti A u D għall-Kolombja, għall-Ekwador u għall-Perù.

                     (12)

                     Il-Kummissjoni rċeviet u eżaminat talba mingħand “Organización Internacional Agropecuaria” biex jiġu emendati l-ispeċifikazzjonijiet tiegħu. Abbażi tal-informazzjoni li rċeviet, il-Kummissjoni kkonkludiet li huwa ġġustifikat li jitwessa' l-ambitu ġeografiku tar-rikonoxximent ta' dan il-korp għall-kategoriji tal-prodotti A u D għar-Russja u għall-kategorija tal-prodotti E għall-Arġentina.

                     (13)

                     “Organska Kontrola” u “Quality Assurance International” innotifikaw lill-Kummissjoni li l-indirizzi tagħhom inbidlu.

                     (14)

                     L-Anness IV tar-Regolament (KE) Nru 1235/2008 kif emendat bir-Regolament ta' Implimentazzjoni (UE) 2019/39 (5) jirreferi b'mod żbaljat għal “Letis S.A.” bħala korp tal-kontroll rikonoxxut għall-kategorija tal-prodotti B fir-rigward tal-Belize, tal-Brażil, tal-Kolombja, tal-Costa Rica, tar-Repubblika Dominicana, tal-Gwatemala, tal-Honduras, tal-Panama u ta' El Salvador. Jeħtieġ li dak l-iżball jiġi kkoreġut.

                     (15)

                     L-Anness IV tar-Regolament (KE) Nru 1235/2008 kif emendat bir-Regolament ta' Implimentazzjoni (UE) 2019/39 jirreferi wkoll b'mod żbaljat għal “Organic Control System” bħala korp tal-kontroll rikonoxxut għall-kategorija tal-prodotti E fir-rigward tar-Repubblika tal-Maċedonja ta' Fuq. Jeħtieġ li dak l-iżball ukoll jiġi kkoreġut.

                     (16)

                     Għalhekk, jenħtieġ li r-Regolament (KE) Nru 1235/2008 jiġi emendat u kkoreġut skont dan.

                     (17)

                     Jenħtieġ li t-tħassir tar-rikonoxximent ta' “Letis S.A.” għall-kategorija tal-prodotti B fir-rigward tal-Belize, tal-Brażil, tal-Kolombja, tal-Costa Rica, tar-Repubblika Dominicana, tal-Gwatemala, tal-Honduras, tal-Panama u ta' El Salvador, u t-tħassir tar-rikonoxximent ta' “Organic Control System” għall-kategorija tal-prodotti E fir-rigward tar-Repubblika tal-Maċedonja ta' Fuq japplikaw b'mod retroattiv mid-data tad-dħul fis-seħħ tar-Regolament ta' Implimentazzjoni (UE) 2019/39.

                     (18)

                     Il-miżuri previsti f'dan ir-Regolament huma skont l-opinjoni tal-Kumitat dwar il-produzzjoni organika,

               ADOTTAT DAN IR-REGOLAMENT:

            Artikolu 1
            Ir-Regolament (KE) Nru 1235/2008 huwa emendat u kkoreġut kif ġej:

                        (1)

                        it-tieni subparagrafu tal-Artikolu 13(2) huwa sostitwit b'dan li ġej:
                        “Iċ-ċertifikat oriġinali ta' spezzjoni għandu jkun kopja stampata u ffirmata bl-idejn taċ-ċertifikat elettroniku komplut fit-TRACES jew, alternattivament, ċertifikat ta' spezzjoni ffirmat fit-TRACES b'siġill elettroniku kwalifikat skont it-tifsira tal-Artikolu 3(27) tar-Regolament (UE) Nru 910/2014 tal-Parlament Ewropew u tal-Kunsill (*1).

                           (*1)  Ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern u li jħassar id-Direttiva 1999/93/KE (ĠU L 257, 28.8.2014, p. 73).”;"

                        (2)

                        l-Anness III huwa emendat skont l-Anness I ta' dan ir-Regolament;

                        (3)

                        l-Anness IV huwa emendat u kkoreġut skont l-Anness II ta' dan ir-Regolament.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Il-punti (7) u (8) tal-Anness II għandhom japplikaw mill-31 ta' Jannar 2019.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta' Marzu 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 189, 20.7.2007, p. 1.

            (2)  COM(2014) 179 final.

            (3)  Id-Deċiżjoni tal-Kummissjoni 2003/24/KE tat-30 ta' Diċembru 2002 li tirrigwarda l-iżvilupp ta' sistema veterinarja integrata u komputerizzata (ĠU L 8, 14.1.2003, p. 44).

            (4)  Ir-Regolament tal-Kummissjoni (KE) Nru 1235/2008 tat-8 ta' Diċembru 2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta' prodotti organiċi minn pajjiżi terzi (ĠU L 334, 12.12.2008, p. 25).

            (5)  Ir-Regolament ta' Implimentazzjoni tal-Kummissjoni (UE) 2019/39 tal-10 ta' Jannar 2019 li jemenda r-Regolament (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta' prodotti organiċi minn pajjiżi terzi (ĠU L 9, 11.1.2019, p. 106).

            ANNESS I
            L-Anness III tar-Regolament (KE) Nru 1235/2008 huwa emendat kif ġej:

                        (1)

                        l-annotazzjoni għall-Awstralja hija emendata kif ġej:

                                    (a)

                                    fil-punt 4, l-indirizz tal-Internet huwa sostitwit b'dan li ġej: “http://www.agriculture.gov.au/”;

                                    (b)

                                    fil-punt 5, ir-ringieli tan-numri tal-kodiċi AU-BIO-001 u AU-BIO-004 huma sostitwiti b'dan li ġej:

                                                “AU-BIO-001

                                                ACO Certification Ltd

                                                www.aco.net.au

                                                AU-BIO-004

                                                NASAA Certified Organic

                                                www.nasaa.com.au”

                        (2)

                        fl-annotazzjoni għac-Ċilì, il-punt 5 huwa emendat kif ġej:

                                    (a)

                                    titħassar ir-ringiela tan-numru tal-kodiċi CL-BIO-004;

                                    (b)

                                    ir-ringiela tan-numru tal-kodiċi CL-BIO-010 hija sostitwita b'dan li ġej:

                                                “CL-BIO-010

                                                BIO CERTIFICADORA SERVICIOS LIMITADA O BIOAUDITA

                                                https://www.bioaudita.cl”

            ANNESS II
            L-Anness IV tar-Regolament (KE) Nru 1235/2008 huwa emendat u kkoreġut kif ġej:

                        (1)

                        fl-annotazzjoni għal “Bașak Ekolojik Ürünler Kontrol ve Sertifikasyon Hizmetleri Tic. Ltd”, il-punt 1 huwa sostitwit b'dan li ġej:

                                    “1.

                                    Indirizz: Atatürk Mahallesi 1014. Sokak No:21 D:1, 35920 Selçuk/IZMIR, it-Turkija”;

                        (2)

                        fl-annotazzjoni għal “CCPB Srl”, fil-punt 3 jiddaħħlu r-ringieli li ġejjin skont l-ordni tan-numri tal kodiċi:

                                    “BJ-BIO-102

                                    Il-Benin

                                    x

                                    —

                                    —

                                    —

                                    —

                                    —

                                    CI-BIO-102

                                    Il-Kosta tal-Avorju

                                    x

                                    —

                                    —

                                    —

                                    —

                                    —

                                    HK-BIO-102

                                    Hong Kong

                                    —

                                    —

                                    —

                                    x

                                    x

                                    —

                                    SC-BIO-102

                                    Is-Seychelles

                                    —

                                    —

                                    —

                                    x

                                    x

                                    —

                                    TG-BIO-102

                                    It-Togo

                                    x

                                    —

                                    —

                                    —

                                    —

                                    —

                                    VN-BIO-102

                                    Il-Vjetnam

                                    —

                                    —

                                    —

                                    x

                                    —

                                    —”

                        (3)

                        fl-annotazzjoni għal “Control Union Certifications”, fil-punt 3 jitħassru r-ringieli li ġejjin:

                                    “AE-BIO-149

                                    L-Emirati Għarab Magħquda

                                    x

                                    x

                                    x

                                    x

                                    x

                                    x

                                    KZ-BIO-149

                                    Il-Każakistan

                                    x

                                    x

                                    x

                                    x

                                    x

                                    x

                                    MD-BIO-149

                                    Il-Moldova

                                    x

                                    x

                                    x

                                    x

                                    x

                                    x

                                    RU-BIO-149

                                    Ir-Russja

                                    x

                                    x

                                    x

                                    x

                                    x

                                    x

                                    TR-BIO-149

                                    It-Turkija

                                    x

                                    x

                                    x

                                    x

                                    x

                                    x”

                        (4)

                        fl-annotazzjoni għal “Ecocert SA”, fil-punt 3 tiddaħħal ir-ringiela li ġejja skont l-ordni tan-numri tal kodiċi:

                                    “XK-BIO-154

                                    Il-Kosovo

                                    —

                                    —

                                    —

                                    x

                                    —

                                    —”

                        (5)

                        fl-annotazzjoni għal “Florida Certified Organic Growers and Consumers, Inc. (FOG), DBA as Quality Certification Services (QCS)”, il-punt 1 huwa sostitwit b'dan li ġej:

                                    “1.

                                    Indirizz: 5700 SW 34th st, suite 349, Gainesville, FL 32608, l-Istati Uniti”;

                        (6)

                        fl-annotazzjoni għal “IBD Certificações Ltda”, fil-punt 3 jiddaħħlu r-ringieli li ġejjin skont l-ordni tan-numri tal kodiċi:

                                    “CO-BIO-122

                                    Il-Kolombja

                                    x

                                    —

                                    —

                                    x

                                    —

                                    —

                                    EC-BIO-122

                                    L-Ekwador

                                    x

                                    —

                                    —

                                    x

                                    —

                                    —

                                    PE-BIO-122

                                    Il-Perù

                                    x

                                    —

                                    —

                                    x

                                    —

                                    —”

                        (7)

                        fl-annotazzjoni għal “Letis S.A.”, fil-punt 3, fir-ringieli għall-Belize, għall-Brażil, għall-Kolombja, għall-Costa Rica, għar-Repubblika Dominicana, għall-Gwatemala, għall-Honduras, għall-Panama u għal El Salvador jitħassar is-salib fil-kolonna B;

                        (8)

                        fl-annotazzjoni għal “Organic Control System”, fil-punt 3, fir-ringiela għar-Repubblika tal-Maċedonja ta' Fuq jitħassar is-salib fil-kolonna E;

                        (9)

                        fl-annotazzjoni għal “Organización Internacional Agropecuaria”, il-punt 3 huwa emendat kif ġej:

                                    (a)

                                    tiddaħħal ir-ringiela li ġejja skont l-ordni tan-numri tal kodiċi:

                                                “RU-BIO-110

                                                Ir-Russja

                                                x

                                                —

                                                —

                                                x

                                                —

                                                —”

                                    (b)

                                    fir-ringiela għall-Arġentina jiżdied salib fil-kolonna E;

                        (10)

                        fl-annotazzjoni għal “Organska Kontrola”, il-punt 1 huwa sostitwit b'dan li ġej:

                                    “1.

                                    Indirizz: Kranjčevićeva 15, 71 000 Sarajevo, il-Bożnija-Ħerzegovina”;

                        (11)

                        fl-annotazzjoni għal “Quality Assurance International”, il-punt 1 huwa sostitwit b'dan li ġej:

                                    “1.

                                    Indirizz: 4370 La Jolla Village Drive, Suite 300, San Diego, CA 92122, l-Istati Uniti.”.


title: Regolament ta' Implimentazzjoni tal-Kummissjoni (UE) 2019/548 tat-2 ta' April 2019 li japprova emenda għall-ispeċifikazzjoni tal-prodott ta' Denominazzjoni ta' Oriġini Protetta jew ta' Indikazzjoni Ġeografika Protetta “Piemonte” (DOP)

text:
                  5.4.2019

                  MT

                  Il-Ġurnal Uffiċjali tal-Unjoni Ewropea

                  L 96/1

         REGOLAMENT TA' IMPLIMENTAZZJONI TAL-KUMMISSJONI (UE) 2019/548
         tat-2 ta' April 2019
         li japprova emenda għall-ispeċifikazzjoni tal-prodott ta' Denominazzjoni ta' Oriġini Protetta jew ta' Indikazzjoni Ġeografika Protetta “Piemonte” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 99 tiegħu,
         Billi:

                     (1)

                     Il-Kummissjoni eżaminat l-applikazzjoni għall-approvazzjoni ta' emenda fl-ispeċifikazzjoni għad-Denominazzjoni ta' Oriġini Protetta “Piemonte” li l-Italja bagħtet skont l-Artikolu 105 tar-Regolament (UE) Nru 1308/2013.

                     (2)

                     Il-Kummissjoni ppubblikat l-applikazzjoni għall-approvazzjoni ta' emenda fl-ispeċifikazzjoni tal-prodott f'Il-Ġurnal Uffiċjali tal-Unjoni Ewropea (2), kif meħtieġ mill-Artikolu 97(3) tar-Regolament (UE) Nru 1308/2013.

                     (3)

                     Il-Kummissjoni ma rċeviet ebda dikjarazzjoni ta' oppożizzjoni skont l-Artikolu 98 tar-Regolament (UE) Nru 1308/2013.

                     (4)

                     Għalhekk jenħtieġ li tiġi approvata l-emenda fl-ispeċifikazzjoni tal-prodott skont l-Artikolu 99 tar-Regolament (UE) Nru 1308/2013.

                     (5)

                     Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-emenda tal-ispeċifikazzjoni tal-prodott ippubblikata f'Il-Ġurnal Uffiċjali tal-Unjoni Ewropea dwar id-denominazzjoni “Piemonte” (DOP), hija b'dan approvata.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-2 ta' April 2019.

                  Għall-Kummissjoni,

                  F'isem il-President,

               Phil HOGAN

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 435, 3.12.2018, p. 11.


title: Regolament ta' Implimentazzjoni tal-Kummissjoni (UE) 2019/550 tat-2 ta' April 2019 li japprova emenda għall-ispeċifikazzjoni tal-prodott ta' Denominazzjoni ta' Oriġini Protetta jew ta' Indikazzjoni Ġeografika Protetta “Tierra de León” (DOP)

text:
                  5.4.2019

                  MT

                  Il-Ġurnal Uffiċjali tal-Unjoni Ewropea

                  L 96/4

         REGOLAMENT TA' IMPLIMENTAZZJONI TAL-KUMMISSJONI (UE) 2019/550
         tat-2 ta' April 2019
         li japprova emenda għall-ispeċifikazzjoni tal-prodott ta' Denominazzjoni ta' Oriġini Protetta jew ta' Indikazzjoni Ġeografika Protetta “Tierra de León” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 99 tiegħu,
         Billi:

                     (1)

                     Il-Kummissjoni eżaminat l-applikazzjoni għall-approvazzjoni ta' emenda fl-ispeċifikazzjoni għad-Denominazzjoni ta' Oriġini Protetta “Tierra de León”, mibgħuta minn Spanja skont l-Artikolu 105 tar-Regolament (UE) Nru 1308/2013. L-emenda tinkludi l-bidla tad-denominazzjoni minn “Tierra de León” għal “León”.

                     (2)

                     Il-Kummissjoni ppubblikat l-applikazzjoni għall-approvazzjoni ta' emenda fl-ispeċifikazzjoni tal-prodott f'Il-Ġurnal Uffiċjali tal-Unjoni Ewropea (2), kif meħtieġ mill-Artikolu 97(3) tar-Regolament (UE) Nru 1308/2013.

                     (3)

                     Il-Kummissjoni ma rċeviet ebda dikjarazzjoni ta' oppożizzjoni skont l-Artikolu 98 tar-Regolament (UE) Nru 1308/2013.

                     (4)

                     Għalhekk jenħtieġ li tiġi approvata l-emenda fl-ispeċifikazzjoni tal-prodott skont l-Artikolu 99 tar-Regolament (UE) Nru 1308/2013.

                     (5)

                     Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-emenda għall-ispeċifikazzjoni ppubblikata f'Il-Ġurnal Uffiċjali tal-Unjoni Ewropea fir-rigward tad-denominazzjoni “Tierra de León” (DOP) hija b'dan approvata.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-2 ta' April 2019.

                  Għall-Kummissjoni,

                  F'isem il-President,

               Phil HOGAN

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 439, 6.12.2018, p. 4.


title: Regolament ta' Implimentazzjoni tal-Kummissjoni (UE) 2019/551 tat-3 ta' April 2019 li japprova emenda fl-Ispeċifikazzjoni tal-Prodott ta' denominazzjoni ta' oriġini protetta jew indikazzjoni ġeografika protetta “Graves supérieures” (DOP)

text:
                  5.4.2019

                  MT

                  Il-Ġurnal Uffiċjali tal-Unjoni Ewropea

                  L 96/5

         REGOLAMENT TA' IMPLIMENTAZZJONI TAL-KUMMISSJONI (UE) 2019/551
         tat-3 ta' April 2019
         li japprova emenda fl-Ispeċifikazzjoni tal-Prodott ta' denominazzjoni ta' oriġini protetta jew indikazzjoni ġeografika protetta “Graves supérieures” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 99 tiegħu,
         Billi:

                     (1)

                     Il-Kummissjoni eżaminat it-talba għall-approvazzjoni ta' emenda fl-Ispeċifikazzjoni tal-Prodott tad-Denominazzjoni ta' Oriġini Protetta “Graves supérieures”, imressqa minn Franza skont l-Artikolu 105 tar-Regolament (UE) Nru 1308/2013.

                     (2)

                     Il-Kummissjoni ppubblikat it-talba għall-approvazzjoni tal-emenda fl-Ispeċifikazzjoni tal-Prodott, skont l-Artikolu 97(3) tar-Regolament (UE) Nru 1308/2013, f'Il-Ġurnal Uffiċjali tal-Unjoni Ewropea (2).

                     (3)

                     Billi ma ġiet innotifikata ebda dikjarazzjoni ta' oġġezzjoni lill-Kummissjoni f'konformità mal-Artikolu 98 tar-Regolament (UE) Nru 1308/2013,

                     (4)

                     jenħtieġ li tiġi approvata l-emenda fl-Ispeċifikazzjoni tal-Prodott skont l-Artikolu 99 tar-Regolament (UE) Nru 1308/2013.

                     (5)

                     Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-emenda fl-Ispeċifikazzjoni tal-Prodott ippubblikata f'Il-Ġurnal Uffiċjali tal-Unjoni Ewropea fir-rigward tal-isem “Graves supérieures” (DOP) hija b'dan approvata.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta' April 2019.

                  Għall-Kummissjoni,

                  F'isem il-President,

               Phil HOGAN

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 449, 13.12.2018, p. 22.